দিল্লির বাতাসের মান খারাপ, পিছিয়ে নেই শহর কলকাতাও

ওয়েব ডেস্ক: বায়ুদূষণে দিল্লি অনেকটাই এগিয়ে। কিন্তু কলকাতাও সেই তালিায় খুব একটা পিছিয়ে নেই। বুধবার রাজধানীর বাতাসের গুণমান সূচক (AQI) ছুঁয়েছে ৩৮২, যা ‘খুব খারাপ’ শ্রেণিতে পড়ছে। বিশেষজ্ঞদের মতে, বায়ু এখন এতটাই দূষিত, যে বাড়ির বাইরে বেরোনো অত্যন্ত ঝুঁকিপূর্ণ হয়ে উঠেছে। বিশেষ করে শিশু, প্রবীণ এবং হার্টের রোগীদের জন্য পরিস্থিতি আরও উদ্বেগজনক। কিন্তু পারদের সামান্য পতনেই কলকাতার বাতাসের হালও খারাপ হতে শুরু করেছে। কলকাতার পাশাপাশি গঙ্গার ওপাড়ে হাওড়ার বাতাসের মানও ‘খুব খারাপ’।

দিল্লির কর্তব্য পথ (Kartavya Path) প্রায় প্রতিদিনই ভোরবেলা ঢেকে যাচ্ছে ধুলোর চাদরে। বাধ্য হয়েই এই পরিস্থিতিতেই মর্নিং ওয়াক করতে হচ্ছে দিল্লিবাসীকে। IMD সূত্রে খবর, বুধবার বাওয়ানা অঞ্চলের AQI রেকর্ড করা হয়েছে ৩৮২। এই পরিস্থিতিতে পরিবেশ বিশেষজ্ঞরা মাস্ক ছাড়া বাইরে না যাওয়ার পরামর্শ দিচ্ছেন দিল্লিবাসীকে। দিল্লির আনন্দবিহারে বাতাসের দূষণ কণার মাপ যেখানে প্রতি ঘন মিটারে ৪৭৯ মাইক্রোগ্রাম, সেখানে হাওড়ার পদ্মপুকুরে সেই দূষণকণার মাপ ৪২৪ মাইক্রোগ্রাম। ভিক্টোরিয়া মেমোরিয়াল, বালিগঞ্জ, ফোর্ট উইলিয়ম দূষণকণা সহনসীমার অনেকটাই বেশি।

আরও পড়ুন: দিল্লির বাতাসের মান এখনও উদ্বেগজনক, দমবন্ধ পরিস্থিতি রাজধানীতে

অন্যদিকে, হাওড়ার পদ্মপুকুরে বাতাসে গড় দূষণকণা একিউআই ছিল ৩৩০। আর পিএম-২.৫ এর মাত্রা ছিল ৪২৪। ভিক্টোরিয়া মেমোরিয়াল এলাকার বাতাসে ওই সময় গড় একিউআই ছিল ৩১০। সেখানে পিএম-২.৫ এর মাত্রা ছিল ৩৮৫। বালিগঞ্জে বাতাসে পিএম-২.৫ এর মাত্রা এ দিন সাড়ে তিনশো ছুঁয়ে ফেলেছে। ফোর্ট উইলিয়াম এলাকাতেও বাতাসে পিএম-২.৫ এর মাত্রা ছিল ৩৪৬, যাদবপুরে ছিল ৩৮৬।